Susan Aaen har forsøgt længe. - Men de svarer ikke på vores henvendelser, lyder det fra en lidt skuffet arrangør af sidste års - og en potentiel gentagende - fejring af Jonas Vingegaard i hjembyen Glyngøre. Dem, der ikke er vendt retur på hendes forespørgsler, er det succesfulde danske band The Minds of 99. Susan Aaen havde håbet, at det kunne lade sig gøre at få musikerne til at optræde i Glyngøre, hvis den gule førertrøje bliver på Jonas Vingegaard Touren ud - det er nemlig thyboens yndlingsband. Men nu melder bandets manager klart ud. - De spiller ikke andre koncerter, end dem der allerede er planlagt i år og alle er pt. på ferie, skriver manager hos The Bank Music Ole Nørup i en mail til TV MIDTVEST. Stadig kæmpe fest uden The Minds of 99 Beskeden ærgrer arrangøren i Glyngøre, men hun er dog ikke sikker på, at det alligevel havde været muligt at få dem dertil - af både praktiske og økonomiske årsager. - Det har været uden for vores mindset meget længe, fordi vi hørte, at prisen for at få dem ud lå på omkring en million kroner. Samtidig ville det trække mange flere mennesker til, og det ville vi ikke kunne magte. Så stor er Glyngøre jo heller ikke, fortæller Susan Aaen. Sidste år deltog omkring 25.000 mennesker festlighederne i den lille nordvestjyske by - og band eller ej, så forventer Susan Aaen omkring samme antal, hvis Vingegaard kommer hjem med endnu en Tour-sejr. En gentagelse som lovet Intet er sikkert og vist, før Vingegaard kører over målstregen på allersidste etape med den gule førertrøje. Men i Glyngøre er forberedelserne nu gået i gang, for Susan Aaen og resten af truppen bag tror på Vingegaard. - Efter enkeltstarten, så var jeg virkelig optimist, og det tror jeg da også, at jeg har grund til at være. Det er et godt forspring, han har nu, siger hun. - Nu er vi gået i så meget 'gult mode', at vi mødes hver dag fra nu af i vores forskellige planlægningsgrupper for at få styr på det hele. Fra på lørdag holder Susan Aaen ferie, og her skal fritiden bruges på klargøring. For selvom det er ulønnet og tidskrævende, så har hun givet et løfte, hun agter at holde. - Jeg indfrier mit løfte om at gøre Glyngøre klar til fejring, når han indfrier sit løfte om at vinde Tour de France igen i år, forklarer hun. Og den kontrakt ser ud til at holde for begge parter. Så nu glæder Susan Aaen sig bare til forhåbentlig at kunne se Jonas Vingegaard vende hjem til Glyngøre med endnu en sejr. - Sidste år var så fed en oplevelse. Det var sådan en dag, man aldrig glemmer. Nu kan man jo bare sige Tour de France 2022, og så får man stadig gåsehud over det, fortæller hun.

Opsummering:
Jonas Vingegaard og Glyngøre drømte stort, men nu står det klart, at yndlingsbandet ikke kommer til den potentielle fest i hjembyen.